Hadži Memijina džamija u Mostaru
Džamija Hadži Memije Cernice, poznata i kao Hadžiomerovića džamija je islamska bogomolja koja se nalazi u Mostaru. Sagrađena je prije 1600. godine. Njezin vakif (legator) koji je po zanimanju bio trgovac kožom, Hadži Memija Cernica porijeklom je iz sela Cernica kod Gacka. Po hadži Memiji je i čitava mahala u kojoj se nalazi džamija dobila ime Cernica. Za vrijeme rata u Bosni i Hercegovini (1992-1995) džamija je pretrpjela značajna oštećenja, ali je nakon rata, 1997. godine, obnovljena. Jedna od posebnosti ove džamije je i to da se na njenoj zapadnoj strani, na zidu postamenta munare, nalazi najstariji sunčani sat u Bosni i Hercegovini. Ovaj sat je uz onaj na Hadži-Alibegovoj džamiji u Travniku, jedini koji je do danas sačuvan. Sat je također pretrpio određena oštećenja, ali je obnovljen 2020. godine na inicijativu Medžlisa Islamske Zajednice Mostar, u saradnji sa stručnjacima iz Zemaljskog muzeja u Sarajevu koji su izvršili restauratorske radove.